Túrakód: K012\_01 / Táv.: 90 km / Frissítve: 2019-01-25

Túranév: Szentes térsége / Pusztaszer Hétvezér emlékmű #1

Leírás:

90 km-es túránk szilárd burkolatú úton vezet. Az út eleje, és a visszafelé vezető út jelentős része árvízvédelmi töltésen halad.

Úticélunk a pusztaszeri Hétvezér emlékmű felkeresése, mely felállításának első gondolata 1861-ben született   
*(…”ama szent föld egy részét, amelyen honalapító Árpád legelső nemzeti törvényhozó ősgyűlést tartott”…).*

Túránkra a Széchenyi liget kapujából indulunk *(úp.: 000iep)* a Csongrád felé vezető *(ÉÉNY)* kerékpárúton. Utunkat hamarosan két körforgalom keresztezi, ezután a 71,1-es tkm-nél felhajtunk a Tisza töltésére   
*(itt turisztikai információs táblát is találunk úp.: 002info)*.

Kezdeti irányunkat tartva *(ÉÉNY)* haladunk a 73,1-es tkm-ig *(ez egyben a 451-es út kereszteződése)*, ahol balra *(NY)* fordulunk. Közben elhaladunk a szentesi Szivattyútelep mellett, melyet egy korábbi projektünkben videón feldolgoztunk *(2:25–4:35-ig)*.   
A főútra történő balra felhajtásnál legyünk nagyon óvatosak, ugyanis a nagy forgalmú út kanyarulata miatt nem látjuk kellőképpen a gyorsan közeledő járműveket. Ne csak a szemünkre, a fülünkre is „támaszkodjunk”!

Sajnos egy rövid szakaszon *(380 m)* a közúton kell haladnunk, azonban elérvén a menetirány szerinti baloldalon lévő *(korláttal elválasztott)* szervizutat/járdát, átkelünk a főúton, hogy végre biztonságban érezhessük magunkat. *(A közlekedés szabályai szerint nyugodtan haladhatnánk az úttesten is tovább, de a kialakult gyakorlat és személyes tapasztalatom alapján nem ajánlom, mert veszélyes lehet.)*

A hídon átgurulva a mindkét irányban aszfaltozott töltést a 78,5-es tkm-nél érjük el *(úp.: 005elag)*. Ez a szakasz már az EuroVelo 11 útvonalához tartozik. A főúton ismét át kell kelnünk *(alapos körültekintést követően)*, hogy Csongrád *(ÉÉNY)* felé bringázhassunk tovább. A 79-es tkm-nél keresztezzük a vasúti síneket, az átkelést fénysorompó segít. A Kisréti gátőrházat elhagyva már szemünk elé tárul a Serházzugi Holt-Tisza. A 80,6 tkm-nél található, mentett oldali rámpán legurulva *(úp.: 008elag)*, a mederrel párhuzamosan, NY felé futó aszfaltcsíkon kerekezünk az innen 2,3 km-re *(az Aranysziget Szociális Otthon előtt)* kezdődő kerékpárútig *(úp.: 10elag)*. Közben az út bal oldalán *(D)* található ártézi kútnál *(úp.: 009viz)* célszerű feltöltenünk vízkészletünket.

A kerékpárutat követve átjutunk a holtág túlsó oldalára, ahol a kanyarulatban letérve róla *(úp.: 011elag)* - de irányunkat tartva *(NY)*, a vízzel párhuzamosan haladva - rövid *(190 m)*, földutas szakaszon jutunk be a Sporttelepre *(úp.: 012kapu)*. Az úton haladva át is gurulunk rajta, hogy immár Csongrád lakóházai között tekerjünk tovább. *(A telep kapuit 7:00-21:30-ig tartják nyitva.)* A Sport utca emelkedőjén feltekerve, a „T” elágazásban balra *(DDNY)* fordulva *(úp.: 013elag)* jutunk ki a benzinkútig, immár az Eurovelo *(Európai Kerékpáros vándorút Hálózat)* nyomvonalán haladva. Itt a kanyarulatot követve keresztezzük a 4512-es főutat. Megállást követően végighaladunk rajta *(úp.: 014elag)*, hogy innen a 4519-es úton folytassuk túránkat. 490 m megtétele után, jobbunkon induló *(úp.: 015elag)* kerékpárút segíti biztonságos haladásunkat, Felgyőn is túl. *(Közben a település közelebbi határában kereszteznünk kell a 45119 ez utat, elsőbbséget adva a rajta haladóknak!)* Védettségünk a 4519-es út 7,15 km szelvényében ér véget, ekkor „fogy ki” alólunk a kerékpárút *(úp.: 016elag)*. A 9-es km szelvény környékén, jobbról, lapos vizes területek tárulnak elénk. Az ezt birtokban tartó madárvilág mit sem törődik velünk, vagy az elsuhanó autókkal. Csanyteleket a 10,9 km szelvényben érjük el. 11,65 km szelvényben, megállást követően a 4619-es útról jobbra *(NY)*, a 4504-es útra kanyarodva *(Tömörkény irányában)* haladjunk tovább *(úp.: 026elag)*. *(Szemben szépen felújított feszület, mögötte romos ház)*. A települést nagy „S” kanyarulat mentén hagyjuk el a 14,9 km szelvényben. Tömörkényen közkutakat is találunk, külterületeken is, de inkább a kissé távolabbi ártézi kútnál javaslom feltölteni készleteinket.   
Még a lakott területen kívül, a temető előtt, fából faragott Szent Máté szobrot láthatunk *(úp.: 028latv)*, mely megér egy rövid megállást. Áttekerve a fő közlekedési úton, jobbunkon, a 29latv útpontnál, a fák takarásában rejtőzködő Szent Máté templomra tudunk bepillantani, melynek utcafrontját két vén tölgyfa uralja. Az utolsó ház portáján felállított információs oszlopon néhány település irányáról és távolságáról tájékozódhatunk. A házak közül kigurulva *(a 11 km szelvényben)* az „Y” elágazásban, a 4504-es útról letérve a 4518-as útra, de egyenesen, a bal oldali ágban tekerjünk tovább, 9,8 km szelvényben megkezdve az utat *(úp.: 031elag)*. Natura 2000 terület mentén haladva a 10,85 km szelvényben, balunkon, a „púpon”, egykori oktatási intézmény épülete *(Állami Elemi Népiskola)*, mely megérdemel egy pillantást *(úp.: 033latv)*. Fő homlokzatai ma is hirdetik régi funkcióját és üzenetét. Az út két kanyarulatát követve átgurulunk a Dongéri-főcsatorna hídján. Kicsivel odébb *(a 13,7 km szelvényben)* rövid kitérővel *(140 m, track: K012o011)* egy ártézi kútnál frissülhetünk   
*(úp.: 037viz)*. Továbbkerékpározva három, nagy ívű derékszög kanyarban kígyózik előttünk az aszfaltcsík melyet követünk a 16,1 km szelvényig. Itt jobbra *(DNY)*, Pusztaszer felé kanyarodva, de a 4518-as úton továbbhaladva haladjunk *(úp.: 038elag)*.

A települést 19-es km szelvényben érjük el, de már korábban,   
- a külterületen - is találunk közkutat *(úp.: 043viz)*. A központi *(19,7 km szelvény)* kereszteződésben jobbra *(ÉNY, úp.: 045elag)* forduljunk. Innen a piros sáv turistajelzést követve jutunk túránk célállomásához:   
a Hétvezér emlékműhöz *(úp.: 048ford)*. A lakott területet a Kisországút elnevezésű úton hagyjuk el. Elgurulunk az Arborétum mellett (*a nap 24 órájában szabadon látogatható)*, majd az aszfalt végétől kb. száz métert követően, *(homokban küzdve)* a kerítés mentén balra *(DNY)* forduljunk *(úp.: 046elag)*, hogy 500 m megtételét követően célba érjünk. Ez a cél a térség kunhalmainak egyikén *(Árpád-halom)* magasodó obeliszk, melynek tetején turulmadár ül, oldalán pedig a hét vezér arcképe látható bronz domborműveken. Ideérkeznünk elérhető háttéranyagok áttanulmányozását követően érdemes, a hely szellemének, múltjának átélése érdekében. A helyszínen turisztikai információs tábla is segíti a vándort.

*Részlet a Kiskunsági Nemzeti Park anyagából:*

*Az emlékmű felállításának első gondolata 1861-ben született, amikor 30 aláírással kérvény érkezett Kecskemét város tanácsa elé, amelyben a polgárok azt kérik:  
…"miután a városnak jutott a nagy szerencse, mint örök tulajdonát bírni ama szent föld egy részét, amelyen honalapító Árpád legelső nemzeti törvényhozó ősgyűlést tartott, - határozza el kérvénnyel járulni az akkori országgyűléshez avégett, hogy Pusztaszeren ősi alkotmányunk keletkezésének egyik történeti nevezetességű színhelyén, országos emlék állíttatása elrendeztessék: addig is a város Pusztaszeren majorháza mellett álló ősrégi halom Árpád-halmának elneveztetvén, ünnepélyesen fölavattassék”…  
A kérvény alapján hivatalos városi bizottság kereste fel a helyszínt, ahol jelentést állított össze küldetésének eredményeképpen.  
A jelentés rögzíti: …"hogy Pusztaszeren a hét vezér alatt beköltözött a hét hadseregre osztott magyar nemzetnek a haza szent földjén tartott első országgyűlése színhelyén az akkor minden ünnepélyes tény emlékéül emeltetni szokott hét halmot a küldött bizottság feltalálni szerencsés volt."*

A halom mellett található az egykori Pusztabíró ház, mely közel 200 éves épület.

E történelmi hely szellemével átitatva, ismét felnyergelve, pattanjunk drótszamarunkra!

A település központjáig az idefelé bejárt utat kövessük, közben frissíthetünk a közkútnál *(úp.: 047viz)*. Innen, egyenesen tovagurulva, jó minőségű aszfalton, szinte kormánymozgás nélkül jutunk át a 8 km-re található körforgalomig, mely már Ópusztaszer belterületét jelenti   
*(úp.: 050elag)*.   
Közben elhaladunk a balunkon elterülő, Pusztaszeri Tájvédelmi Körzethez tartozó, fokozottan védett, Büdös-szék elnevezésű terület mellett, melynek Vesszős-szék nevű turisztikai információs tábláját tudjuk megtekinteni, az út mellett kialakított parkolóban *(úp.: 049latv)*, a feszület mellett. A területre ne menjünk be, ez csak engedéllyel lehetséges!

A körforgalomban 3/4-et pördülve Csongrád felé *(ÉK)* menjünk tovább a 4519-es úton, melyet a 27,5 km szelvényben kezdünk meg.   
*(A körforgalom kimeneti ágának ÉNY-i oldalán közkutat is találunk a kerítés szegletében. úp.: 051viz)* Innen egész a Szentes-Csongrád között átívelő közúti hídig az EuroVelo 11-es útvonalát követve haladunk.

A 26,6 km szelvényben hagyjuk magunk mögött a lakott területet, Baksot a 22-es km táblánál érjük el. Eközben több dologra érdemes figyelmet szentelnünk:

1/ Áthaladunk 19 db békamentő alagút felett. Az elsőt 26,2 km-nél   
*(úp.: 052latv)* az utolsót 23,7 km-nél *(úp.: 053latv)* találjuk, érdemes időt szánni valamelyik megtekintésére. Céljuk az úttest által kettészelt élettér vonulási útvonalának kármentesítése. *(Szerkezetileg az út két padkáján kiképzett terelő falból és az úttestbe épített alagútból áll.)*

2/ A gazdag gólya-populáció is említést érdemel, mely a környező vizes élőhelyek és a békák nagyszámú jelenléte mellett nem meglepő.

3/ E szakaszon, a balunkon elterülő puszta és a beljebb elhelyezkedő időszakos tó *(Büdös-szék)* ismét látómezőnkbe kerül.

Baks határba érve a kereszteződésben jobbra *(K, úp.: 069elag)* guruljunk tova a 4522-es úton Mindszent felé. Azonban itt az utak által körülzárt, parkos háromszögben érdemes megállnunk, és elidőznünk egy kicsit. Találunk turisztikai tájékoztató táblát, égig érő szélkakasos oszlopot, melyen a világ nagyvárosainak távolságát és irányát tekinthetjük meg, szép virágkompozíciókat, és évszaknak megfelelő bálainstallációt.

Ezután kerekezzünk az árvízvédelmi töltéshez, melyet az út 2-es km kövénél érünk el.

*(Annak ellenére, hogy ez nem kimondottan izgalmas néhány kilométer, én imádom. Nyárelőn eperrel, ősszel dióval, tél elején kökénnyel kínál, melyeket mind-mind szeretek. Alapvetően kedvelem a „túragasztronómiát”. Nem vetek meg semmi útszéli vadon termő, elhagyott nemesített finomságot. Persze a kökény nem az „inkubátortúrázók” csemegéje. Ez a bogyó, gyümölcs az első deres, gyenge fagyos reggelek után mutatja meg igazi ízét, előtte savanyú és fanyar, ekkor viszont édes és zamatos lesz. Ekkortól megkezdődik a versenyfutás az idővel. A madarakkal versengek. Ők is imádják. Valamint a nagy fagyok beálltával, mert az lesöpri. No, igencsak elkalandoztam. Visszatérek a túrához.)*

A gátat az 56,1 tkm szelvényben érjük el a Levelényi gátőrház *(11.02.05)* mellett *(úp.: 072elag)*. Itt érkezik Dél felől az Alföldi Kéktúra útvonala, hogy Mindszent felé, a kompon át fusson tova. *(Választhatjuk mi is a kompozást (track: K011o013), majd a Mindszent - Szegvár útvonalon történő hazatérést, de most, a leírásban, ezen az oldalon vezetjük tovább a túrázót.)* Található turisztikai információs tábla is, mely a tiszavirág életciklusát dolgozza fel, és megér némi időráfordítást. Továbbindulva balra *(ÉÉNY)* az aszfaltos töltésen 78,5 tkm-ig *(22,4 km)* nem kell kereszteződések beazonításával bajlódnunk. Közben a 60-as tkm-nél áthajtunk a Dongéri-főcsatorna felett. Se itt, se a 61,8-es tkn-nél elért öntözőcsatorna és vízkivételi műnél ne fürödjünk! Kicsit odébb a 62,6-es tkm-nél *(úp.: 080elag)* a rámpán legurulva az ártéri oldalra track: K011o014 *(133 m)*, az egykori hajókikötő lépcsőjénél *(224 fkm)* frissülhetünk végre a Tisza vizében.

*(Legyünk figyelmesek! A lejárón kívüli rész köves és sérülést okozó tárgyaktól sem mentes! Ne szerezzünk sem magunknak, sem társainknak kellemetlenséget!)*

Pihenésünket, felfrissülésünket követően itt elhelyezhetjük időközben keletkezett szemetünket is, valamint a kihelyezett turisztikai információs táblán tájékozódhatunk a szalakóta védelméről. Nyeregbe pattanva -felküzdve a rámpán magunkat - eredeti irányunkba, jobbra *(ÉÉK)* fordulunk.   
Elhaladunk a Csanyteleki gátőrház mellett *(11.03.01 / 62,7 tkm)*. Itt vízkészletünket is feltölthetjük *(úp.: 082viz)*. *(A gátőrház kerítésénél kifelé is találunk csapot)*. Tovább bringázva, majd a 66,6 tkm-nél megállva, rövid sétával a mentett oldalon *(NY)*, a csatorna partján találunk egy természeti érdekességet, a kilenc összenőtt fát   
*(úp.: 084latv)*. A töltésről nem tűnik különösnek, de érdemes lesétálnunk *(track: K011o015)*, és alaposabban szemügyre venni a tövét, a kapcsolódásokat!

A Vidre-éri gátőrházat *(11.03.02)* a 67,6 tkm-nél hagyjuk magunk mögött, a hozzá kapcsoló főcsatornai műtárgyakkal együtt, melyről az eddigi legmagasabb árvízszintről is tájékozódhatunk.

A 67,6 tkm-től némi útminőség romlást kell „elszenvednünk”.   
A 72,4 tkm-ig *(4,8 km)* betonelemekből, kettő nyomvonal kialakításával épített úton kell haladnunk, az illesztések határozott érzékelésével. Jutalomként két hatalmas ívét gurulhatjuk be a töltésnek, közben gyönyörködve a tisza-menti tájban. 70,75 tkm-nél megvizsgálhatjuk a töltéstámasztás két formájának *(rézsútos, lépcsőzetes)* kialakítását/találkozását a mentett oldalon. Még ezen útszakasz elején a 67,9 tkm-nél turisztikai tájékoztató táblát találunk a Hullámtéri erdők *(Labodár)* címmel *(úp.: 088info)*.

A Kilencesi gátőrházat *(11.03.03)* a 72,7 tkm-nél hagyjuk el.   
*(76,3-es tkm-nél, a kanyarulatban, a mentett oldalon található emlékmű talapzatánál készíthetünk mókás, vagy sejtelmes emlékképet kirándulásunkról)*.

78,5 tkm-nél elért hídfőnél *(úp.: 005elag)*, a folyón átgurulva már ismert, bejárt útszakaszon térhetünk vissza kiindulási pontunkra.

Feldolgozták: Virág Olga, (VZs).jpg

*Tapasztalataidat, élményeidet őrömmel fogadjuk!   
(Fotó és videó anyagokat is várunk.)*